Hladno pivo

**Hladno pivo** je punk-rock bend iz Zagreba. Sastav je osnovan 1988. godine, a 2022. godine frontmen Mile Kekin napušta bend kako bi se posvetio solo karijeri.

## Historija
Prodali su preko 60.000 nosača zvuka, održali oko 600 koncerata u Hrvatskoj, Sloveniji, Crnoj Gori, Bosni i Hercegovini, Srbiji, Makedoniji, Njemačkoj, osvojili osam Porina, osam Zlatnih Koogli, dva Crna mačka, jednu nagradu Davorin i druge.

Njihov proboj krenuo je krajem osamdesetih iz zagrebačkog zapadnog predgrađa Gajnice, da bi krajem 90-ih ostali ubilježeni kao definitivno najznačajniji domaći punk rock band tih godina i jedan od najboljih rock bandova uopće na domaćoj sceni. Nakon tri albuma koji su zaključili neformalnu trilogiju (*[[Džinovski]]*, *[[G.A.D.]]* i *[[Desetka]]*) u kojoj je Hladno pivo zajedno sa svojom publikom odrastalo i "apsolviralo" sve ulične i klupske odlike pop punka, punk rocka i hardcore punka, bend je odlučio obogatiti svoj izričaj snimivši 1999. do tada najbolje producirani album *[[Pobjeda (album)|Pobjeda]]* (producent Edi Cukerić), s novim dodatnim članom Stipom na trubi, te korištenjem klavijatura, akustične i slide gitare što je bučnom iskazu nabacilo nešto mainstream širine i instrumentalne panoramičnosti zvučne slike. Na *Pobjedi* se u osnovnoj punk rock potki kao bazičnom stilu ili van nje čuju ska ritmovi, country lirika, heavy metal tutnjava, folk poetika, jazzy ugođaj, pa čak i apokaliptični narodnjak *Bačkizagre stuhpa šeja*.

Krajem 2000. Pivo je zaokružilo devedesete živim albumom *[[Istočno od Gajnica]]*. Sljedeću godinu pjevač Mile koristi za solo projekt ("U tri oka" Mile i Putnici), a pred ljeto 2002. Pivo dovršava himnu za nogometnu reprezentaciju za Svjetsko prvenstvo u Japanu i Južnoj Koreji u kojoj su sudjelovali i golmani Stipe Pletikosa i Tomislav Butina.

Krajem 2002. singl *Šamar* bio je dio velike međunarodne kampanje za borbu protiv nasilja u obitelji i godinu dana kasnije priskrbio bendu nagradu Hrvatskog Helsinškog odbora. Album *[[Šamar]]* pojavio se početkom lipnja 2003., praćen velikim ljetnim hitom *Zimmer Frei*. Uslijedila je velika turneja *Dođite po šama* te njen jesenski nastavak *Okrenite drugi obraz*. Pivo je *Šamarom* dominiralo listama najboljih albuma godine, a potvrda kvalitete stigla je i na Porinu i Zlatnoj koogli 2004. U travnju 2004., održali su trijumfalni koncert u krcatoj maloj dvorani Doma sportova koji je ovjekovječen i na DVD-u *[[Pun(k)ondom spo(r)tova]]*. To je raskošno izdanje u samo nekoliko mjeseci prodano u više od dvije tisuće primjeraka.

U proljeće 2005. Pivo je krenulo na turneju naziva *Runda za sve*, kojom obilazi desetak najvećih hrvatskih gradova. Kulminacija turneje očekuje se 25. svibnja 2007. na Šalati. 14. prosinca 2007. napunili su Dom Sportova, ovog puta koncert je bio u velikoj dvorani, a rasprodan je desetak dana prije održavanja koncerta. U proljeće 2007. izdali su album *[[Knjiga žalbe]]* i popratili ga turnejom *Uz žuju nije sve tako sivo*, posjetili su sve veće gradove u Hrvatskoj.

Nakon dulje stanke, *Hladno pivo* je 2011. izdalo album *[[Svijet glamura]]*. Pratila ga je turneja po Hrvatskoj i inozemstvu, čija se proljetna etapa zvala *Dodvoravanje Tour 2011*, a jesenska *Kud pivo tud i ja*. 2015. objavljuju album *[[Dani zatvorenih vrata]]*.

## Albumi
### Studijski albumi
* *[[Džinovski]]* (1993.)
* *[[G.A.D.]]* (1995.)
* *[[Desetka]]* (1997.)
* *[[Pobjeda (album)|Pobjeda]]* (1999.)
* *[[Šamar]]* (2003.)
* *[[Knjiga žalbe]]* (2007.)
* *[[Svijet glamura]]* (2011.)
* *[[Dani zatvorenih vrata]]* (2015.)

### Koncertni albumi
* *[[Uživo prije Ramonesa `94.]]* (1994.)
* *[[Istočno od Gajnica]]* (2000.)
* *[[Evo vam Džinovski]]* (2014.)

## Snimke koncerata
* *[[Pun(k)ondom spo(r)tova]]* (2004.)
* *[[Knjiga postanka (Hladno pivo)|Knjiga postanka]]* (2009.)

## Vanjske veze

* Službene stranice benda 
* Intervju sa Mile Kekinom